海棠歌
作者：陸游
朝代：宋

paragraphs: 我初入蜀鬢未霜，南充樊亭看海棠。
當時已謂目未睹，豈知更有碧鷄坊。
碧鷄海棠天下絕，枝枝似染猩猩血。
蜀姬艷粧肯讓人，花前頓覺無顔色。
扁舟東下八千里，桃李真成僕奴爾。
若使海棠根可移，揚州芍藥應羞死。
風雨春殘杜鵑哭，夜夜寒衾夢還蜀。
何從乞得不死方，更看千年未爲足。